D'wahl isch dänn uf en platz z'Hirtshals gfalle, dass liit scho ganz höch im norde, scho fascht am spitz  (Skage). Di einte känneds vilicht well vo Hirtshals fahred dänn d'fährene uf Norwege. Und dänn hät dänn na de Rolf und d'Bettina beschlosse dass si mal na chli verbii chömed.  Also, dänn simmer dänn im juli zerscht uf Sjællands Odde (das isch de lingischti oberschti spitz vo eusere insle) gfahre und händ dänn det di gschnäll fähri uf Århus gnah. Und vo det uus sinds namal knapp 2h uf Hirtshals. Det hämmer dänn euses mega huuszält uufgschlage und händs eus bequem gmacht. Leider isches wätter nöd grad  eso de hammer gsii, es hät öppe mal grägnet und isch au ehnder chüel gsii, was ich ehnder müehsam gfunde han. De Simi isch das zimli egal gsii.  Highlights vo däne zwei wuche sind gsii (ohni bestimmti reihefolg): D'Andreina hät det glernt laufe (vo 0 uf 100) und hät dänn grad de ganz zältplatz unsicher gmacht. Mer sind mit em auto uf de strand und händ d'Nordsee gnosse (ämel vo usse, es wasser sälber isch also zimli chalt gsii). Dänn simmer z'Hirtshals ins Nordsø - Akvariet, das isch es würkli cools  aquarium mit tier us de nordsee. Isch au guet gmacht dass es fürd chind spanned isch. Sogar en sandchaschte häts ghaa dass au d'Andreina zfride gsi isch.  Dänn simmer eimal na uf Skagen ue gfahre, das isch de würklich nördlichschte spitz vo DK (det wo all touris anegönd). Und dänn chame zusserscht use uf däre landzunge uselaufe bis dass si im meer verschwinded - det chömed ost- und nordsee zöme. Und das gseht me tatsächlich. Isch also na cool gsii, trotz de touris und em meeega wind.  Dänn hämmer ua  na zwei uusflüg gmacht zu kollege vo eus. Zerscht zude familie Skræddergaard, die händ es feriehuus z'XXX. Das isch scho zimli ide mitti (nord-süd) vo Jylland, aber mer händ dänn det chöne schlafe und dänn siches nöd eso schlimm gsii. Es cools huus mit strohdach und mega wiese ringume. Und z'fuess viicht 10min vode nordsee wäg. Isch en super uusflug gsii, nöd z'letscht well mer au en babysitter gha händ. Det simmer all (ussed de simi wo di ganz action verschlafe hät) goge bade. Isch aber ar…-chalt gsii…  De zweiti uusflug hämmer zude familie Knak gmacht, die händ es hammer feriehuus z'Thy. Das isch so ungefähr uf höchi Aalborg, e chli südicher und au ade westküste. Es gländ isch det na chli wilder, es das hüsli liit (zäme mit andere hüsli) zmitzt im riedgras ide düne-uusläufer. Au det hämmer törfe übernachte und sind dänn nach enere super bewirtig diräkt wider heigfahre. Alles in allem häts eus z'Jylland ganz guet gfalle. D'landschaft isch irgendwie spannender als bi eus, wilder und au na grosszügiger.  Jetzt mösti nume es wätter na es mü besser sii dänn wärs perfekt.  Schappi